JOŽEFU V SLOVO

Kolikokrat se v življenju zgodi, da korak obstane, dih zastane, srce otrpne, pogled pa zre nekam daleč, daleč… .

Pravzaprav vsak dan znova. Ko se večer prevesi v noč, polno senc in neznanih glasov, ko iz noči vstaja zor, s tanko nitko blede svetlobe.

Ko veš, da se noč mora zgoditi, s svojo tišino in kriki, da se jutro lahko rodi iz nje, z novimi upi in pričakovanji.

Da se strah umakne upanju, nezaupanje veri, otrplost življenju….

Svoja jutra in večere si delil z nami, da smo se skupaj lahko veselili izzivov tankih nitk zore, vsakega novega dne.

Na naši dolgi skupni poti si postal nekdo, ki nas je spremljal na vsakem koraku, neglede na to, ali smo bili veseli ali žalostni.

Rad si se pošalil, zaplesal, če je le bila priložnost.

Vedno smo te radi poslušali, ko si pripovedoval o izganjanju zime in svojem delu vloge pri drežniškem pustu. Nemalokrat smo se nasmejali do solz. Na to si bil zelo ponosen.

Poznali smo te kot vedno neutrudnega, aktivnega člana našega vsakdana.

Bil si marljiv in delaven sodelavec in med nami še odmeva tvoj: »A bomo samo sedeli, a ni nič za delat?«

Bil si naš prijatelj, v bitkah, ki smo jih bili, v miru, ki ga je grelo sonce. Takšen si pač bil, poseben, s svojo zgodbo, s svojim pogledom, s svojimi sanjami…

Pustite naj enkrat ves zveselim se,

iz dna srca zavriščem do neba!

Pustite, naj enkrat ves izsolzim se,

izpivši kupo grenko vso gorja.

Potem naj mine tu mi vsa radost,

z radostjo mine zemska naj bridkost!

Konča naj moj se časni tir,

objame naj me večni mir!

S. Gregorčič

Prijatelj, Pepi, pogrešali te bomo… .

Uporabniki in zaposleni VDC Tolmin

09.01.2019